Den Europæiske Centralbanks afgørelse

af 3. december 2001

om ændring af afgørelse ECB/2001/7 om pålydende værdi, specifikationer, gengivelse, ombytning og inddragelse af eurosedler

(ECB/2001/14)

(2002/12/EF)

STYRELSESRÅDET FOR DEN EUROPÆISKE CENTRALBANK HAR -

under henvisning til traktaten om oprettelse af Det Europæiske Fællesskab, særlig artikel 106, stk. 1, samt artikel 16 i statutten for Det Europæiske System af Centralbanker og Den Europæiske Centralbank, og

ud fra følgende betragtninger:

(1) Afgørelse ECB/2001/7 af 30. august 2001 om pålydende værdi, specifikationer, gengivelse, ombytning og inddragelse af eurosedler(1) indfører en fælles ordning for de deltagende medlemsstaters nationale centralbankers (NCB'ers) ombytning af ødelagte eller beskadigede eurosedler, som er lovlige betalingsmidler.

(2) I afgørelse ECB/2001/7 bør artikel 3 ændres for at præcisere, at ombytning af eurosedler, som er lovlige betalingsmidler, kun vil ske på visse betingelser, og for at indføre en klar forpligtelse for NCB'er til at afslå at ombytte eurosedler, som er lovlige betalingsmidler, i tilfælde hvor de ved eller har tilstrækkelige grunde til at tro, at en straffelovsovertrædelse er begået, eller at pengesedlerne forsætligt er ødelagt eller beskadiget.

(3) Det følger af retningslinje ECB/1999/3 af 7. juli 1998 om visse bestemmelser vedrørende eurosedler, ændret den 26. august 1999(2), at NCB'er i visse tilfælde kan tilbageholde ødelagte eller beskadigede pengesedler, som præsenteres med henblik på ombytning. Det anerkendes desuden, at principperne i Rådets forordning (EF) nr. 1338/2001 af 28. juni 2001 om fastlæggelse af de foranstaltninger, der er nødvendige for at beskytte euroen mod falskmøntneri(3), som pålægger kreditinstitutter og andre institutioner at tage pengesedler ud af omløb, som de ved eller har tilstrækkelige grunde til at tro er falske, gælder analogt også for NCB'er. Af hensyn til tydeliggørelse er det dog anset for nødvendigt, at det i denne afgørelse udtrykkeligt nævnes, at NCB'er er forpligtet til mod kvittering for modtagelse at tilbageholde alle ødelagte eller beskadigede pengesedler, som de ved eller har tilstrækkelige grunde til at tro, har forbindelse med en straffelovsovertrædelse, uanset om der er tale om falskmøntneri eller en anden straffelovsovertrædelse, såsom tyveri eller røveri. Det bør tydeligt angives, at de ødelagte eller beskadigede pengesedler tilbageholdes som bevismateriale og vil blive overgivet til de kompetente myndigheder som grundlag for eller som led i en igangværende strafferetlig forfølgning. Når efterforskningen er tilendebragt, tilbagegives de tilbageholdte pengesedler til den, der har anmodet om ombytningen, medmindre de kompetente myndigheder træffer anden beslutning. Derefter kan den anmodende part på ny indgive pengesedlerne til NCB'en med henblik på ombytning. Der bør desuden indføres en forpligtelse for NCB'er til at tilbageholde præsenterede pengesedler, som de ved eller har tilstrækkelige grunde til at tro forsætligt er ødelagt eller beskadiget, for at undgå at de igen kommer i omløb eller for at forhindre, at den anmodende part præsenterer sådanne pengesedler for andre NCB'er til ombytning.

(4) For at kompensere NCB'erne for de ressourcekrævende analyser, de udfører, anses det for nødvendigt at indføre et gebyr. Det er derfor hensigtsmæssigt at erstatte den gældende artikel 3, stk. 2, litra e), i afgørelse ECB/2001/7 med en selvstændig bestemmelse indeholdende betingelserne for pålæggelse af dette gebyr. Det tiltrædes, at der bør skelnes mellem offentligheden og personer, som erhvervsmæssigt håndterer pengesedler, og som har beskadiget pengesedler ved anvendelse af tyverisikring, og at kun sidstnævnte bør betale gebyret, idet dette anses for at være et passende middel til at tilskynde disse til korrekt brug af tyverisikring.

(5) For at undgå meget små gebyrer ved ombytning af ganske få eurosedler bør der fastsættes en minimumsgrænse for antal pengesedler, under hvilken der ikke opkræves gebyr for ombytning. Desuden bør pengesedler, der er ødelagt eller beskadiget i stort antal som følge af anvendelse af tyverisikring, indleveres til ombytning i bundter på ikke under 100 pengesedler -

VEDTAGET FØLGENDE AFGØRELSE:

Artikel 1

Ændring af artikel 3

Artikel 3 i afgørelse ECB/2001/7 erstattes af følgende: "Artikel 3

Ombytning af ødelagte eller beskadigede pengesedler

1. NCB'er i de deltagende medlemsstater ombytter på forlangende og under de i stk. 2 angivne betingelser ødelagte eller beskadigede eurosedler, som er lovlige betalingsmidler, i følgende tilfælde:

a) mod fremvisning af over halvdelen af sedlen

b) mod fremvisning af halvdelen eller mindre end halvdelen af sedlen, hvis den anmodende part kan bevise, at den manglende del er tilintetgjort.

2. Ombytning af ødelagte eller beskadigede eurosedler, som er lovlige betalingsmidler, finder sted på følgende betingelser:

a) identifikation af den anmodende part ved tvivl om dennes retmæssige besiddelse af pengesedlerne og om sedlernes ægthed

b) en skriftlig forklaring vedrørende arten af pletter, plamager og væsker, der er trængt ind i sedlen, ved indgivelse af blæk- eller væskeplettede sedler eller sedler med plamager

c) en skriftlig forklaring vedrørende årsagen og metoden til destruktion for så vidt angår pengesedler misfarvet ved aktivering af tyverisikring, der indleveres af personer, som erhvervsmæssigt håndterer pengesedler, såsom kreditinstitutter som defineret i artikel 1, stk. 1, litra a), i Europa-Parlamentets og Rådets direktiv 2000/12/EF af 20. marts 2000 om adgang til at optage og udøve virksomhed som kreditinstitut(4), som ændret ved direktiv 2000/28/EF(5) (i det følgende benævnt 'kreditinstitutter'), pengetransportfirmaer og vekselbureauer.

3. I tilfælde, hvor NCB'erne ved eller har tilstrækkelige grunde til at tro, at der er begået en straffelovsovertrædelse, eller hvor pengesedler forsætligt er ødelagt eller beskadiget, skal de afvise ombytning.

Hvis NCB'erne ved eller har tilstrækkelige grunde til at tro, at der er begået en straffelovsovertrædelse, skal de mod kvittering for modtagelse tilbageholde de ødelagte eller beskadigede pengesedler som bevismateriale til overgivelse til de kompetente myndigheder som grundlag for eller som led i en igangværende strafferetlig efterforskning. Når efterforskningen er tilendebragt, og såfremt de kompetente myndigheder ikke har truffet anden beslutning, tilbagegives de tilbageholdte pengesedler til den anmodende part, og vil herefter kunne ombyttes. Hvis NCB'erne ved eller har tilstrækkelige grunde til at tro, at pengesedlerne forsætligt er ødelagt eller beskadiget, skal de tilbageholde sedlerne for at undgå, at de igen kommer i omløb, eller for at forhindre, at den anmodende part præsenterer sådanne sedler for andre NCB'er til ombytning."

Artikel 2

Indsættelse af artikel 3a

Som artikel 3a indsættes følgende i afgørelse ECB/2001/7: "Artikel 3a

Indførelse af et gebyr for ombytning af ødelagte eller beskadigede eurosedler

1. NCB'erne pålægger personer, som erhvervsmæssigt håndterer pengesedler, såsom kreditinstitutter, pengetransportfirmaer og vekselbureauer et gebyr, når de i henhold til artikel 3, stk. 1, anmoder NCB'er om ombytning af eurosedler, som er lovlige betalingsmidler, og som er misfarvet ved brug af tyverisikring.

2. Gebyret udgør 10 cent for hver ødelagt eller beskadiget euroseddel.

3. Gebyret opkræves kun ved ombytning af mindst 100 ødelagte eller beskadigede eurosedler. Gebyr pålægges for alle ombyttede pengesedler.

4. Gebyret opkræves ikke, hvis eurosedlerne er blevet ødelagt eller beskadiget i forbindelse med røveri eller tyveri eller forsøg herpå."

Artikel 3

Afsluttende bestemmelse

Denne afgørelse træder i kraft den 1. januar 2002.

Denne afgørelse offentliggøres i De Europæiske Fællesskabers Tidende.

Udfærdiget i Frankfurt am Main, den 3. december 2001.

Willem F. Duisenberg

Formand for ECB

(1) EFT L 233 af 31.8.2001, s. 55. Konsolideret udgave offentliggjort i EFT C 6 af 9.1.2002.

(2) EFT L 258 af 5.10.1999, s. 32.

(3) EFT L 181 af 4.7.2001, s. 6.

(4) EFT L 126 af 26.5.2000, s. 1.

(5) EFT L 275 af 27.10.2000, s. 37.